ประกาศกระทรวงพาณิชย์ เรื่อง กำหนดระยะเวลาในการยื่นคำร้องขอขยายเวลาการบังคับใช้มาตรการปกป้องจากการนำเข้าสินค้าที่เพิ่มขึ้น พ.ศ. 2558
ประกาศกระทรวงพาณิชย์
ประกาศกระทรวงพาณิชย์
เรื่อง
กำหนดระยะเวลาในการยื่นคำร้องขอขยายเวลาการบังคับใช้มาตรการปกป้องจากการนำเข้าสินค้าที่เพิ่มขึ้น
พ.ศ. ๒๕๕๘
 

อาศัยอำนาจตามความในมาตรา ๔ และมาตรา ๓๖
แห่งพระราชบัญญัติมาตรการปกป้องจากการนำเข้าสินค้าที่เพิ่มขึ้น พ.ศ. ๒๕๕๐
รัฐมนตรีว่าการกระทรวงพาณิชย์
ออกประกาศกำหนดระยะเวลาในการยื่นคำร้องขอขยายเวลาการบังคับใช้มาตรการปกป้องไว้
ดังต่อไปนี้

ข้อ ๑ ประกาศนี้เรียกว่า ประกาศกระทรวงพาณิชย์ เรื่อง กำหนดระยะเวลาในการยื่นคำร้องขอขยายเวลาการบังคับใช้มาตรการปกป้องจากการนำเข้าสินค้าที่เพิ่มขึ้น
พ.ศ. ๒๕๕๘

ข้อ ๒[๑] ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓ ในกรณีที่ผู้ผลิตสินค้าชนิดเดียวกันหรืออุตสาหกรรมภายในมีความประสงค์จะขอให้ขยายเวลาการบังคับใช้มาตรการปกป้องต่อไปอีกโดยเห็นว่ามีความจำเป็นเพื่อป้องกันมิให้เกิดความเสียหายให้ผู้ผลิตสินค้าชนิดเดียวกันหรืออุตสาหกรรมภายในยื่นคำร้องขอต่อกรมการค้าต่างประเทศล่วงหน้าเป็นระยะเวลาไม่น้อยกว่าสิบสองเดือน
ทั้งนี้ ต้องไม่ยื่นล่วงหน้าเกินสิบสี่เดือนก่อนการบังคับใช้มาตรการปกป้องจะสิ้นสุดลง
เว้นแต่ในกรณีมีเหตุจำเป็นคณะกรรมการอาจพิจารณาคำร้องขอตามควรแก่กรณี

ข้อ ๔ คำร้องขอตามข้อ ๓
จะต้องมีหลักฐานที่แสดงว่าอุตสาหกรรมภายในอยู่ระหว่างการปรับตัว


ประกาศ
ณ วันที่ ๒๔ กรกฎาคม พ.ศ. ๒๕๕๘
พลเอก
ฉัตรชัย สาริกัลยะ
รัฐมนตรีว่าการกระทรวงพาณิชย์


ปริยานุช/ผู้จัดทำ
๓ สิงหาคม ๒๕๕๘

นุสรา/ผู้ตรวจ
๒๗ สิงหาคม
๒๕๕๘
[๑] ราชกิจจานุเบกษา
เล่ม ๑๓๒/ตอนพิเศษ ๑๗๖ ง/หน้า ๑๓/๒๙ กรกฎาคม ๒๕๕๘